อานันท์ เตือนสติ ปชต.ไม่มีของฟรี
ประชาไท -- 27 มี.ค. 48 โลกนี้ไม่มีอะไรที่ได้มาฟรี อะไรก็ตามที่เป็นของฟรีนั้น ต้องตั้งข้อสงสัยไว้ก่อน นายอานันท์ ปันยารชุน อดีตนายกรัฐมนตรี กล่าวในงานสานใจให้คนกล้า โรงแรมมณเฑียรริเวอร์ไซด์ ซึ่งจัดขึ้นเพื่อเป็นกำลังใจและระดมทุนให้น.ส. สุภิญญา กลางณรงค์ ใช้ต่อสู้คดีกับบริษัทชินคอร์ปเปอเรชั่น จำกัด (มหาชน) โดย นายอานันท์ ได้อ้างถึงสุนทรพจน์ ของนายแฟรงค์ ดี รูส เวลล์ อดีประธานาธิบดีสหรัฐอเมริกาในช่วงสงครามโลก ซึ่งกล่าวว่า รากฐานของประชาธิปไตยนั้นอยู่กับเสาหลัก 4 เสา ได้แก่ เสรีภาพในการออกความเห็น เสรีภาพในการยึดถือความเชื่อและศาสนา เสรีภาพที่จากความกลัว และเสรีภาพจากความอดอยากหิวโหย สุนทรพจน์ของอดีตประธานาธิบดีของสหรัฐ ได้กลายเป็นรากฐานของกฎบัตรสหประชาชาติ ปี 1946 และเป็นรากฐานของสนธิสัญญา อนุสัญญา และตราสารระหว่างประเทศอีกมากมาย เพื่อเป็นหลักฐานให้กับสังคมโลกได้มั่นใจว่าหลักการทั้งสี่ จะไม่ถูกบิดเบือน หรือเล่นตลก อย่างไรก็ตาม แม้ประชาคมโลกจะพยายามสร้างและพัฒนาระบบการปกครองและต่อยอดไปถึงขั้นที่มีการปฏิบัติอย่างจริงจังและจริงใจทั้งในระดับรัฐบาลและประชาชน แต่คงหลีกเลี่ยงไม่ได้สำหรับสังคมกำลังพัฒนาที่จะเสียเปรียบหรือด้อยกว่าในทางปฏิบัติ ทั้งนี้ ไม่ใช่เฉพาะรัฐบาลที่ตามไม่ทันหลักการทั้งสี่ แต่ประชาชนเองก็ไม่เท่าทันเช่นกัน ท้ายที่สุด นายอานันท์กล่าวว่า ในสังคมที่ยังขาดความเท่าทัน และไม่เท่าเทียมในการเข้าถึงหลักการทั้งสี่ ย่อมต้องอาศัยคนที่พร้อมจะนำเสนอความคิดที่ถูกต้องให้กับสังคม ซึ่งเป็นคนที่ไม่มีอำนาจ ไม่มีความมั่งคั่ง และไม่สามารถให้ของฟรีกับสังคมได้ ทั้งนี้ก็เพื่อให้เกิดความสง่างามกับทุกบุคคลในสังคมไม่ใช่มุ่งแต่ความสง่างามเฉพาะของชาติเท่านั้น 
ประชาไท -- 27 มี.ค. 48 โลกนี้ไม่มีอะไรที่ได้มาฟรี อะไรก็ตามที่เป็นของฟรีนั้น ต้องตั้งข้อสงสัยไว้ก่อน นายอานันท์ ปันยารชุน อดีตนายกรัฐมนตรี กล่าวในงานสานใจให้คนกล้า โรงแรมมณเฑียรริเวอร์ไซด์